Setu me o valeañ a-hed Straed an Delenn er C'harter Latin. Tremen a ran  e-biou ur pred-ti Grés, «Santorini» e anv. Emañ ur paotr e-tal an nor o klask pakañ an douristed ha kas anezho d'an diabarzh. Lavaret en doa un dra bennak e Saozneg d'an dud dirakon. «Buon Giorno» emezañ din-me. Evit gwir on heñvel ouzh un tourist gant ma sac'h-kein ha ma benveg-luc'hskeudennoù ouzh ma bruched. A-du 'rall e vezan e kroc'henn un tourist pa bourmenan.  Dont a ran war ma c'hil ha tostaat outañ : "Breton on" emezon-me e brezhoneg.  "A ! Breton oc'h !" emezañ ... bon ... e galleg  evel-just "Ha me o vezañ graet un Italian ganeoc'h ! Ho tigarez !"  "Ne vern" emezon " Karet a ran an Italianed ... hag ar C'hresianed ivez"  Sklerijenn ha mousc'hoarzh war zremm paotr an nor : "kenavo ! ra vo brav ho tevezh !"